b'\n_START_ARTICLE_\nCerkev Marije Vnebovzete, Lokavec\n_START_SECTION_\nZgodovina cerkve\n_START_PARAGRAPH_\n\xc5\xbde v rimskih \xc4\x8dasih je verjetno bilo na obmo\xc4\x8dju dana\xc5\xa1nje cerkve sveti\xc5\xa1\xc4\x8de ali cerkev skupaj s pokopali\xc5\xa1\xc4\x8dem, saj je bila na tem mestu rimska naselbina. _NEWLINE_Prvi odkriti dokazi so iz leta 1450\xe2\x80\x931460 kot ka\xc5\xbee gotska freska mladostnega svetnika v rde\xc4\x8di suknji z okrasnim ovratnikom, ki je bila odkrita pri enem izmed ogledov \xc4\x8dlanov spomeni\xc5\xa1kega varstva okrog leta 1980._NEWLINE_Freska je bila sneta leta 1987 in nato restavrirana ter danes stoji v prenovljeni cerkvi.\n_START_SECTION_\nGotska cerkev\n_START_PARAGRAPH_\nCerkvena ladja je bila v gotiki za pol ni\xc5\xbeja, prezbiterij pa za \xc4\x8detrtino ni\xc5\xbeji. Cerkev je bila znotraj dolga okrog 16 metrov, nad vhodom v cerkev je bila zvon\xc4\x8dnica z dvema bronastima zvonovoma. Cerkev s pokopali\xc5\xa1\xc4\x8dem vred je bila obdana s kamnitim obzidjem.\n_START_SECTION_\nPove\xc4\x8dava cerkve leta 1636\n_START_PARAGRAPH_\nLeta 1636 je bila cerkev podalj\xc5\xa1ana za dana\xc5\xa1njo dol\xc5\xbeino zvonika s korom, kakor izpri\xc4\x8duje letnica na prekladi vhodnih vrat._NEWLINE_Zvonik, ki je tipi\xc4\x8den oglejski, je iz bil dokon\xc4\x8dan leta 1637, kar nam dokazuje v kamen vklesana letnica na lini v zvoniku.\n_START_SECTION_\nBarokizacija cerkve\n_START_PARAGRAPH_\nCerkev je bila leta 1750 dele\xc5\xbena zadnjih ve\xc4\x8djih arhitekturnih pove\xc4\x8dav, kakor je vklesano v predkladi nad vrati v zakristijo.\n_START_SECTION_\nGlavni oltar\n_START_PARAGRAPH_\nGlavni oltar, ki je sedaj v \xc5\xbeupnijski cerkvi, je bil za to cerkev narejen leta 1770, slika sv. Lovrenca pa je dve leti kasneje narisal Anton Cebej._NEWLINE_Po zadnji obnovi je mesto glavnega oltarja prevzel, nekdaj stranski oltar iz severne oltarne ni\xc5\xa1e._NEWLINE_Oltar je iz leta 1699, delo doma\xc4\x8dina Mihaela Ku\xc5\xa1e.\n_START_SECTION_\nNekdanja poslikava\n_START_PARAGRAPH_\nLeta 1570 je bil prezbiterij poslikan s pasijonskimi prizori._NEWLINE_Na temenu oboka je bila v \xc5\xa1tukiranem okvirju freska mu\xc4\x8deni\xc5\xa1tva sv. Lovrenca in kamenjanja sv. \xc5\xa0tefana iz leta 1782.\n_START_SECTION_\nUsoda cerkve\n_START_PARAGRAPH_\nCerkev je bila opu\xc5\xa1\xc4\x8dena leta 1935, ko je bila blagoslovljena nova cerkev. Strop ladje se je vdrl leta 1963, saj so pred tem streho razkrili doma\xc4\x8dini. Cerkev je bila temeljito, a zgodovinsko neprimerno obnovljena leta 1987, saj so bili ob tem posegu dodatno uni\xc4\x8deni skoraj vsi obstoje\xc4\x8di notranji elementi baro\xc4\x8dne podobe.\n_START_SECTION_\nGrobnica (\xc5\xbeirh)\n_START_PARAGRAPH_\nV cerkvi je z betonskim tlakom prekrita in z odpadki zasuta grobnica iz 17. stoletja, v kateri naj bi bilo pokopanih 20 ljudi._NEWLINE_Spodobilo bi se, da se v prihodnje grobnico o\xc4\x8disti in dostojno uredi.\n_START_SECTION_\nZvonovi neko\xc4\x8d\n_START_PARAGRAPH_\n-Leta 1897 je po\xc4\x8dil ve\xc4\x8dji zvon, te\xc5\xbee 1290 kg, ki ga je dvakrat prelil Samassa, nato ga je \xc5\xa1e Broili. Takrat (leta 1898) so verjetno pri Broiliju naro\xc4\x8dili tri nove zvonove:_NEWLINE_1. je bil iz leta 1898, te\xc5\xbee 1290 kg,_NEWLINE_2. je bil iz leta 1898, te\xc5\xbee 758 kg,_NEWLINE_3. je bil iz leta 1898, te\xc5\xbee 515 kg._NEWLINE_Vse tri zvonove so odpeljali 11.10.1916._NEWLINE__NEWLINE_-Leta 1921 so pri Broiliju naro\xc4\x8dili tri nove bronaste zvonove:_NEWLINE_1. je bil iz leta 1921, te\xc5\xbee 1261 kg, (ton D, premer 129 cm)(livarna Broili v Vidmu),_NEWLINE_2. je bil iz leta 1921, te\xc5\xbee 900 kg, (ton E, premer 113 cm)(livarna Broili v Vidmu),_NEWLINE_3. je bil iz leta 1921, te\xc5\xbee 625 kg, (ton Fis, premer 103 cm)(livarna Broili v Vimdmu)._NEWLINE__NEWLINE_Zvonove je 11.7.1922 kolavdiral Ivan Trinko in komisariat v Trevisu. 21.1.1923 jih je posvetil \xc4\x8drni\xc5\xa1ki dekan Lojze Novak._NEWLINE_17.3.1923 so bili obe\xc5\xa1eni v zvonik v stari cerkvi v Brithu._NEWLINE_V za\xc4\x8detku julija 1935 jih je snel Vencelj Lozar in jih prepreljal v novo cerkev.'